Diari Oficial de la Generalitat Valenciana


Sumari del DOGV 9604, del 26-05-2023 (2023/5718)

RESOLUCIÓ de 22 de maig de 2023, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Batxillerat corresponents al curs 2022-2023.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9604

Data del DOGV
:   26-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5718


Data del document
:   22-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * distinció honorífica

RESOLUCIÓ de 22 de maig de 2023, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Batxillerat corresponents al curs 2022-2023. [2023/5718]  
L'Ordre ECD/482/2018, de 4 de maig, per la qual es regulen els premis nacionals de Batxillerat (BOE 115, 11.05.2018) establits en l'article 89 de la Llei orgànica 2/2006, de 3 de maig, d'educació, modificada per la Llei orgànica 3/2020, indica en l'article 2 que les administracions educatives competents podran convocar i concedir premis extraordinaris de Batxillerat en els seus respectius àmbits de competències.  
  
A partir de la modificació de la Llei orgànica 2/2006, es publica el Reial decret 243/2022, de 5 d'abril, pel qual s'estableixen l'ordenació i els ensenyaments mínims del Batxillerat. I, arran d'aquest, en el nostre àmbit autonòmic, es publica el Decret 108/2022, de 5 d'agost, del Consell, pel qual s'estableixen l'ordenació i el currículum de Batxillerat. A la disposició transitòria primera d'aquest decret s'estableix que el currículum i l'ordenació general del segon curs de batxillerat per al curs escolar 2022-2023 és el que estableix el Decret 87/2015, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana.  
Així, doncs, per la seua banda, el Decret 87/2015, de 5 de juny, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana (DOGV 7544, 10.06.2015), modificat pel Decret 136/2015, de 4 de setembre (DOGV 7611, 09.09.2015) i pel Decret 51/2018, de 27 d'abril (DOGV 8284, 30.04.2018), estableix, en l'article 10, apartat 5, que la conselleria competent en matèria d'educació regularà les condicions que haurà de complir l'alumnat per a poder ser proposat per a l'obtenció d'un premi extraordinari al rendiment acadèmic.  
  
Per tot això, vista la proposta de 17 de maig de 2023, de la directora general d'Innovació Educativa i Ordenació de la Conselleria d'Educació, Cultura i Esport, de conformitat amb aquesta, i en virtut de les competències que m'atribueix l'article 28 de la Llei 5/1983, de 30 de desembre, del Consell, i l'article 7 del Decret 5/2019, de 16 de juny, del president de la Generalitat, pel qual es determinen les conselleries en què s'organitza l'Administració de la Generalitat, resolc convocar en la Comunitat Valenciana els premis extraordinaris de Batxillerat corresponents al curs 2022-2023, d'acord amb les bases següents:  
  
  
Primera. Objecte  
L'objecte d'aquesta resolució és convocar per a l'àmbit territorial de la Comunitat Valenciana els premis extraordinaris de Batxillerat corresponents al curs 2022-2023.  
  
Segona. Requisits de l'alumnat aspirant  
Es consideren aspirants a aquests premis els alumnes i les alumnes que compleixen els següents requisits:  
1. Haver cursat i superat, en centres docents espanyols dependents de la Comunitat Valenciana, almenys el segon curs de qualsevol de les modalitats de Batxillerat, i haver finalitzat en el curs acadèmic 2022-2023.  
2. Haver obtingut el títol de Batxiller, amb totes les matèries de l'etapa superades en l'avaluació final ordinària, en el curs 2022-2023.  
3. Haver obtingut en el conjunt dels dos cursos de batxillerat de qualsevol de les modalitats una nota mitjana igual o superior a 8,75 punts.  
4. Aquesta nota mitjana serà la mitjana aritmètica de les qualificacions de totes les matèries cursades i superades en els dos cursos de batxillerat, arrodonida a la centèsima més pròxima, i en cas d'equidistància, a la superior.  
5. Les matèries objecte d'exempció i/o convalidació d'aquell alumnat que cursa simultàniament ensenyaments professionals de Música o Dansa o bé que han acreditat la condició d'esportistes d'alt nivell, d'alt rendiment o d'elit, que consten com a exemptes i convalidades respectivament i que no són qualificades, no es computaran per a l'obtenció de la nota mitjana.  
  
Tercera. Nombre de premis  
A la Comunitat Valenciana es concediran 30 premis.  
  
Quarta. Llistat provisional i definitiu d'alumnat aspirant al premi extraordinari de Batxillerat  
1. A fi de simplificar el procediment, es consideren aspirants al premi extraordinari de Batxillerat els alumnes i les alumnes que compleixen els requisits indicats en la base segona anterior.  
2. Abans del dia 2 de juny de 2023 es publicarà el llistat provisional d'aspirants al premi extraordinari de Batxillerat en la pàgina web següent del Servei d'Ordenació Acadèmica de la Conselleria d'Educació, Cultura i Esport:  
http://ceice.gva.es/va/web/ordenacion- academica/bachillerato/premios-extraordinarios.  
Aquest llistat provisional es configurarà a partir de les dades relatives a la nota mitjana de l'etapa de Batxillerat que consten en el sistema d'informació ITACA.  
3. En cas que algun alumne o alumna no desitge ser considerat aspirant a aquest premi, haurà de presentar (ell/a o el seu o la seua representant legal) a la secretaria del seu centre educatiu el document de renúncia com a aspirant que es troba en l'annex I d'aquesta resolució.  
4. En cas que algun alumne o alumna no conste en el llistat provisional d'aspirants i considere que hauria d'estar inclòs/a, haurà de presentar (ell/a o el seu o la seua representant legal) a la secretaria del seu centre educatiu el document d'al·legacions al llistat provisional d'aspirants que es troba en l'annex II d'aquesta resolució.  
5. El termini per a complimentar el tràmit de renúncia com a aspirant o d'al·legacions al llistat provisional és de 10 dies hàbils després de la publicació del llistat provisional en la pàgina web indicada anteriorment.  
6. Els centres educatius conservaran el document original (annex I o II) i l'enviaran escanejat a l'adreça de correu electrònic: wvc@pdv.qg abans del dia 22 de juny de 2023.  
7. Una vegada revisades les diferents al·legacions i renúncies, es publicarà el llistat definitiu d'aspirants en la mateixa pàgina web indicada anteriorment abans del dia 30 de juny de 2023.  
  
Cinquena. Procediment per atorgar els premis  
1. El procediment per a atorgar els premis es realitzarà a través de la nota mitjana, expressada amb tres decimals, obtinguda per l'alumnat aspirant en la part obligatòria de la prova d'accés a les universitats públiques valencianes del curs 2022-2023 (d'ara endavant prova PAU), corresponent a les quatre millors notes d'entre les següents matèries: Valencià: Llengua i Literatura II, Llengua Castellana i Literatura II, Primera Llengua Estrangera II (Anglés, Francés, Italià o Alemany), Història d'Espanya, l'assignatura troncal general de modalitat cursada per l'alumnat (Matemàtiques II, Llatí II, Matemàtiques Aplicades a les Ciències Socials II o Fonaments de l'Art II).  
En cas que l'alumne/a estiga exempt/a en la prova PAU de la realització de l'examen de la matèria de Valencià: Llengua i Literatura II, el càlcul de la nota mitjana amb tres decimals es realitzarà amb les altres quatre matèries.  
2. Per a l'adjudicació del premi extraordinari de Batxillerat, les persones aspirants hauran d'haver obtingut en cada exercici de la prova PAU almenys 5 punts, i una qualificació mitjana de la fase obligatòria de la PAU igual o superior a 8 punts.  
3. Els empats que, si és el cas, es produïsquen, es dirimiran aplicant la prelació dels següents criteris:  
a) Millor nota de la fase obligatòria de la PAU  
b) Millor nota mitjana de l'etapa de Batxillerat a què fa referència la base segona d'aquesta resolució.  
c) Nota mitjana del segon curs.  
d) Sorteig públic de l'alumnat aspirant empatat.  
4. El Servei d'Ordenació Acadèmica elaborarà la proposta d'adjudicació de premis extraordinaris de Batxillerat, sense tindre en compte altres consideracions que les qualificacions obtingudes per les persones candidates en les actes corresponents a les proves de la PAU, excepte en el cas que s'haja d'aplicar els criteris de desempat, establits en els epígrafs b, c i d de l'apartat 3 d'aquesta base.  
5. La proposta d'adjudicació de premis es realitzarà ordenant de major a menor la nota mitjana obtinguda per l'alumnat candidat en la fase obligatòria de la prova PAU, segons s'indica en l'apartat 1 anterior i, en cas d'empat, s'utilitzaran els criteris de l'apartat 3. El nombre de premis que es propose no haurà de superar el nombre de premis convocats.  
6. En cas que el nombre de premis extraordinaris de Batxillerat convocats siga superior al nombre total d'alumnat candidat que reuneix els requisits per a la seua adjudicació, en la proposta es farà constar el nombre de premis que es declaren deserts.  
  
Sisena. Adjudicació de premis  
1. El llistat provisional d'alumnat premiat es publicarà en la pàgina web del Servei d'Ordenació Acadèmica de la Conselleria d'Educació, Cultura i Esport:   
http://ceice.gva.es/va/web/ordenacion-academica/bachillerato/premios-extraordinarios abans del dia 12 de juliol de 2023.  
2. L'alumnat candidat o els seus o les seues representants legals podran presentar al·legacions raonades a aquest llistat en qualsevol dels registres públics que estableix l'article 16.4 de la Llei 39/2015, d'1 d'octubre, del Procediment Administratiu Comú dirigides a la Direcció General d'Innovació Educativa i Ordenació de la Conselleria d'Educació, Cultura i Esport en el termini de 5 dies hàbils des de la publicació del llistat provisional de premiats.  
3. La directora general d'Innovació Educativa i Ordenació per delegació de la consellera, concedirà els 30 premis i el llistat definitiu d'alumnat premiat es publicarà en el Diari Oficial de la Generalitat Valenciana abans del dia 29 de setembre de 2023.  
4. Els alumnes i les alumnes que obtinguen premi extraordinari de Batxillerat rebran un diploma acreditatiu d'aquesta distinció i podran optar, prèvia inscripció i sempre que complisquen els requisits establits a l'article 5 de l'Ordre ECD/482/2018, de 4 de maig, per la qual es regulen els Premis Nacionals de Batxillerat (BOE 115, 11.05.2018), al premi nacional.  
5. Aquesta distinció els serà anotada en el seu expedient acadèmic i en el seu historial acadèmic per la secretaria de l'institut d'educació secundària al qual pertanyen o al qual està adscrit el seu centre educatiu.  
6. D'acord amb el que preveu l'article 14.1.2 apartat e de la Llei 20/2017, de 28 de desembre, de la Generalitat, de taxes (DOGV 8202, 30.12.2017), els i les estudiants que obtinguen un premi extraordinari de Batxillerat no estaran obligats al pagament de les taxes de matrícula en el primer curs dels estudis superiors en una universitat pública.  
  
  
Setena. Delegació de competències  
Es delega la directora general amb competències en matèria d'ordenació acadèmica per a la concessió dels premis extraordinaris previstos en aquesta resolució.  
  
Huitena. Eficàcia  
Aquesta resolució produirà efectes l'endemà de ser publicada en el Diari Oficial de la Generalitat Valenciana.  
  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant la consellera d'Educació, Cultura i Esport en el termini d'un mes a comptar des de l'endemà de ser publicada.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 22 de maig de 2023.- La consellera d'Educació, Cultura i Esport: Raquel Tamarit Iranzo.